На основу члана 92. и члана 97 став 4. Закона о планирању и изградњи („Службени гласник РС'', бр. 72/2009, 81/2009-исправка, 64/2010 - одлука УС, 24/2011, 121/2012, 42/2013 – одлука УС, 50/2013- одлука УС, 98/2013 – одлука УС ,132/2014…9/2020) и члана 40. Статута општине Чајетина, („Службени лист општине Чајетина“ бр.2/2019 ) Скупштина општине Чајетина на седници одржаној 26. новембра 2020 . године, донела је

**ОДЛУКУ О УРЕЂИВАЊУ ГРАЂЕВИНСКОГ ЗЕМЉИШТА СРЕДСТВИМА ИНВЕСТИТОРА „КАЛМАН“ ДОО БЕОГРАД**

**Члан 1.**

Одлуком о уређивању грађевинског земљишта у центру насељеног места Златибор, број 02-15/2020-01 од 29. априла 2020. године приступило се изградњи и реконструкцији инфраструктурних објеката центра Златибора. У циљу наставка радова у центру насељеног места Златибор овом одлуком приступа се следећим радовима:

* изградњи потпорних зидова на Краљевом тргу, предрачунска вредност радова 3.202.462,20 динара;
* радовима на зацевљењу дела корита реке Обудовице-део канала кроз изливну грађевину-слапиште, предрачунска вредност радова 3.236.348,00 динара;
* радовима на зацевљењу дела корита реке Обудовица - од језера до моста код мултифункционалног парка, преко пута хотела „Олимп“, предрачунска вредност радова 30.539.553,00 динара;
* израда подног грејања 2. део, предрачунска вредност радова 28.386.030,00 динара, која обухвата:
  + топловод пут од бине до кружног тока,
  + топловод трг други део,
  + испоруку и монтажу гасног генератора
  + подстаницу испод бине
  + пут од трга до хотела „Дунав“.

**Члан 2.**

На основу достављених и проверених предмера и предрачуна из члана 1. ове одлуке, укупна вредност планираних радова износи 65.364.393,20 динара, без припадајућег ПДВ-а.

**Члан 3.**

Инвеститор „Калман“ друштво са ограниченом одговорношћу за трговину и услуге Београд, ул. Устаничка бр.189, ТЦ Коњарник, лок. 8А/III (матични број: 20218991), гради стамбено пословни објекат у насељеном месту Златибор, на кат. парцели бр. 4577/3 КО Чајетина и за тај објекат је извршен обрачун доприноса за уређивање грађевинског земљишта дана 12. новембра 2020. године, под бројем 351- 493/2020-03, а допринос је утврђен на износ од 62.046.025,00 динара, за једнократно плаћање.

**Члан 4.**

Инвеститор ће уместо плаћања утврђеног доприноса за уређивање грађевинског земљишта за изградњу објекта на кп.бр. 4577/3 КО Чајетина финансирати извођење радова предвиђених чланом 1. ове одлуке.

Инвеститор ће извести радове предвиђене чланом 1. Одлуке и након потврде надлежног надзорног органа извршиће се коначни обрачун који ће бити умањен од утврђеног доприноса за уређивање грађевинског земљишта.

Преостали део вредности изведених радова преко вредности утврђеног доприноса за изградњу објекта на кп.бр. 4577/3 КО Чајетина биће умањен од доприноса за изградњу будућих објеката овог инвеститора или од доприноса другог инвеститора коме „КАЛМАН“ ДОО Београд уступи своје потраживање које има према Општини Чајетина, а све у смислу Одлуке Скупштине општине број 02-72/2020-01 од 27.августа 2020.године.

**Члан 5.**

Овлашћује се Општинска управа да закључи уговор са финансијером у смислу члана 92 Закона о планирању и изградњи, у свему према приложеном предмеру и предрачуну за предметне радове с тим што ће се коначан обрачун извршити након завршетка предметних радова.

**Члан 6.**

Ова одлука ступа на снагу даном доношења а биће објављена у ''Службеном листу општине Чајетина''.

**СКУПШТИНА ОПШТИНЕ ЧАЈЕТИНА**

**Број: 02-120/2020-01 од 26. новембра 2020. године**

**ПРЕДСЕДНИК**

**Скупштине општине,**

*Арсен Ђурић*